b'\n_START_ARTICLE_\nHancock-museo\n_START_SECTION_\nHistoria\n_START_PARAGRAPH_\nHancock-museon historia voidaan j\xc3\xa4ljitt\xc3\xa4\xc3\xa4 aina 1780-luvulle, jolloin Marmaduke Tunstall alkoi ker\xc3\xa4t\xc3\xa4 kansa- ja luonnontieteellist\xc3\xa4 materiaalia ymp\xc3\xa4ri maailmaa. Tunstallin kuoltua George Allan osti kokoelman vuonna 1791. Kaksi vuotta my\xc3\xb6hemmin perustettiin Newcastle Literary and Philosophical Society (Lit & Phil), jonka teht\xc3\xa4viin kuului pienen museon py\xc3\xb6ritt\xc3\xa4minen. Lit & Phil hankki Allanin kokoelman vuonna 1823._NEWLINE_Vuonna 1834 Natural History Society of Northumberland, Durham and Newcastle upon Tyne alkoi esitell\xc3\xa4 kokoelmaa pieness\xc3\xa4 museossa, jonka tilat k\xc3\xa4viv\xc3\xa4t nopeasti pienesti kokoelmalle. Uusi Newcastlen museo avattiin vuonna 1884. Sen nimi vaihdettiin Hancock-museoksi vuonna 1890 newcastlelaisen luonnontieteilij\xc3\xa4 John Hancockin kuoltua. Nimi muutettiin kunnianosoituksena John ja Albany Hancockille._NEWLINE_Toisen maailmansodan aikana museon kokoelmat suojattiin. Sodan j\xc3\xa4lkeen museolla oli vaikeuksia ker\xc3\xa4t\xc3\xa4 rahaa museon yll\xc3\xa4pit\xc3\xa4miseen, ik\xc3\xa4\xc3\xa4ntyv\xc3\xa4n rakennuksen kunnostamiseen ja parannusten tekemiseen. King\xe2\x80\x99s College lupautui vuonna 1960 vuokraamaan museon tilat ja sen kokoelmat 99 vuodeksi sek\xc3\xa4 pit\xc3\xa4m\xc3\xa4\xc3\xa4n niist\xc3\xa4 huolta. Vuonna 1992 yliopisto teki yhteisty\xc3\xb6sopimuksen museon yll\xc3\xa4pit\xc3\xa4miseksi Tyne & Wear Archives & Museums -ryhmittym\xc3\xa4n kanssa._NEWLINE_Museo tarvitsi 2000-luvun alussa huomattavia korjaust\xc3\xb6it\xc3\xa4, ja Newcastlen yliopiston johtama projekti k\xc3\xa4ynnistyi, kun se sai itselleen 26 miljoonan punnan rahoituksen. Rahat k\xc3\xa4ytettiin rakennuksen kunnostamiseen, uuden lis\xc3\xa4siiven rakentamiseen ja Shefton-museossa pidetyn kokoelman siirt\xc3\xa4miseen Hancock-museoon. Lis\xc3\xa4ksi Discovery Museumin kellarikerrokseen rakennettiin tilat museon niille 500\xc2\xa0000 esineelle, jotka eiv\xc3\xa4t ole esill\xc3\xa4. Hancock-museo suljettiin huhtikuussa 2006, ja se avattiin uudelleen Great North Museum: Hancockina toukokuussa 2009.\n_START_SECTION_\nKokoelmat\n_START_PARAGRAPH_\nHancock-museossa on esill\xc3\xa4 pysyviss\xc3\xa4 n\xc3\xa4yttelyiss\xc3\xa4 sen luonnontieteellist\xc3\xa4 ett\xc3\xa4 kansatieteellist\xc3\xa4 esineist\xc3\xb6\xc3\xa4. Living Planet -osastolla on sek\xc3\xa4 el\xc3\xa4vi\xc3\xa4 el\xc3\xa4imi\xc3\xa4 ett\xc3\xa4 kosketusn\xc3\xa4ytt\xc3\xb6j\xc3\xa4, joiden avulla vierailijat pystyv\xc3\xa4t tutustumaan el\xc3\xa4inten el\xc3\xa4m\xc3\xa4\xc3\xa4n. Fossiiliosastolla on muun muassa t\xc3\xa4ysimittainen Tyrannosaurus rexin luuranko. Yksi n\xc3\xa4yttely on lis\xc3\xa4ksi keskittynyt Northumbrian alueen lajistoon._NEWLINE_Kulttuurihistoriallisissa kokoelmia on esill\xc3\xa4 esimerkiksi Hadrianuksen muuri k\xc3\xa4sittelev\xc3\xa4ss\xc3\xa4 osastolla. Siell\xc3\xa4 on muurin interaktiivinen malli ja siihen liittyvi\xc3\xa4 arkeologisia l\xc3\xb6yd\xc3\xb6ksi\xc3\xa4. Muinaisen Egyptin -osastolla on museon omien esineiden lis\xc3\xa4ksi British Museumilta lainattuja esineit\xc3\xa4. Siell\xc3\xa4 on muun muassa kaksi muumiota. Shefton-museoon kuulunut kokoelma esittelee muinaisten kreikkalaisten ja etruskien taidetta ja niihin liittyvi\xc3\xa4 arkeologisia l\xc3\xb6yd\xc3\xb6ksi\xc3\xa4. Lis\xc3\xa4ksi museossa on maailman kulttuureja ja Rooman valtakuntaa k\xc3\xa4sittelev\xc3\xa4t n\xc3\xa4yttelyt._NEWLINE_Hancock-museossa on kokoelmien lis\xc3\xa4ksi my\xc3\xb6s kirjasto, joka sijaitsee rakennuksen toisessa kerroksessa, ja planetaario.'